CELEX: 32019D0120
Language: da
Date: 2019-01-24 00:00:00
Title: Kommissionens gennemførelsesafgørelse (EU) 2019/120 af 24. januar 2019 om ændring af Rådets direktiv 2008/90/EF for så vidt angår forlængelse af fravigelsen af betingelserne for import af frugtplanteformeringsmateriale og frugtplanter bestemt til frugtproduktion fra tredjelande (meddelt under nummer C(2019) 254)

28.1.2019   
               
               
                  DA
               
               
                  Den Europæiske Unions Tidende
               
               
                  L 24/27
               
            
         KOMMISSIONENS GENNEMFØRELSESAFGØRELSE (EU) 2019/120
         af 24. januar 2019
         om ændring af Rådets direktiv 2008/90/EF for så vidt angår forlængelse af fravigelsen af betingelserne for import af frugtplanteformeringsmateriale og frugtplanter bestemt til frugtproduktion fra tredjelande
         
            
               (meddelt under nummer C(2019) 254)
            
         
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2008/90/EF af 29. september 2008 om afsætning af frugtplanteformeringsmateriale og frugtplanter bestemt til frugtproduktion (1), særlig artikel 12, stk. 2, andet afsnit, og
         ud fra følgende betragtninger:
         
                     (1)
                  
                  
                     I henhold til artikel 12, stk. 1, i direktiv 2008/90/EF skal Kommissionen træffe afgørelse om, hvorvidt formeringsmateriale og frugtplanter, der er produceret i et tredjeland og frembyder de samme garantier med hensyn til leverandørens forpligtelser, identitet, karakteristika, plantesundhed, vækstmedium, emballering, inspektionsordninger, mærkning og lukning, på alle disse punkter kan ligestilles med formeringsmateriale og frugtplanter, der er produceret i Unionen og opfylder kravene og betingelserne i nævnte direktiv. I henhold til artikel 12, stk. 2, i direktiv 2008/90/EF kan medlemsstaterne undtagelsesvis, indtil der er truffet afgørelse, ved indførsel af formeringsmateriale og frugtplanter anvende betingelser, der mindst svarer til dem, der gælder for frugtplanteformeringsmateriale og frugtplanter, som er produceret i Unionen.
                  
               
                     (2)
                  
                  
                     En sådan fravigelse er blevet indrømmet indtil den 31. december 2018. Medlemsstaterne kan derfor anvende betingelser, der svarer til Kommissionens gennemførelsesdirektiv 2014/96/EU (2), 2014/97/EU (3) og 2014/98/EU (4).
                  
               
                     (3)
                  
                  
                     Der foreligger endnu ikke tilstrækkelige oplysninger om de gældende betingelser i tredjelande til, at Kommissionen på nuværende tidspunkt kan træffe en sådan afgørelse vedrørende noget tredjeland.
                  
               
                     (4)
                  
                  
                     For ikke at ødelægge handelsmønstrene bør medlemsstaterne fortsat kunne drage nytte af denne fravigelse.
                  
               
                     (5)
                  
                  
                     Fra den 14. december 2019 finder de nye plantesundhedsbestemmelser i Europa-Parlamentets og Rådets forordning (EU) 2016/2031 (5) anvendelse. I henhold til disse nye bestemmelser vil skadegørere, der på nuværende tidspunkt er opført i gennemførelsesdirektiv 2014/98/EU, samt de sundhedsmæssige krav for formeringsmateriale være omfattet af nævnte forordnings anvendelsesområde. Det er derfor hensigtsmæssigt at afsætte en tilstrækkelig lang periode til at vurdere, om de nye plantesundhedsbestemmelser, der er fastsat i forordning (EU) 2016/2031 og gennemførelsesbestemmelserne hertil, overholdes af tredjelande.
                  
               
                     (6)
                  
                  
                     Anvendelsesperioden for fravigelsen i henhold til artikel 12, stk. 2, i direktiv 2008/90/EF for sådan import bør derfor forlænges til den 31. december 2022.
                  
               
                     (7)
                  
                  
                     Direktiv 2008/90/EF bør derfor ændres.
                  
               
                     (8)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder, afdelingen for Formeringsmateriale og Planter af Frugtslægter og -arter —
                  
               VEDTAGET DENNE AFGØRELSE:
         
            Artikel 1
            I artikel 12, stk. 2, første afsnit, i direktiv 2008/90/EF ændres datoen »31. december 2018« til »31. december 2022«.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 24. januar 2019.
            
               
                  På Kommissionens vegne
               
               Vytenis ANDRIUKAITIS
               
                  Medlem af Kommissionen
               
            
         
         
            (1)  EUT L 267 af 8.10.2008, s. 8.
         
            (2)  Kommissionens gennemførelsesdirektiv 2014/96/EU af 15. oktober 2014 om krav vedrørende mærkning, lukning og emballering af frugtplanteformeringsmateriale og frugtplanter bestemt til frugtproduktion, som er omfattet af Rådets direktiv 2008/90/EF (EUT L 298 af 16.10.2014, s. 12).
         
            (3)  Kommissionens gennemførelsesdirektiv 2014/97/EU af 15. oktober 2014 om gennemførelse af Rådets direktiv 2008/90/EF for så vidt angår registrering af leverandører og sorter samt den fælles sortsliste (EUT L 298 af 16.10.2014, s. 16).
         
            (4)  Kommissionens gennemførelsesdirektiv 2014/98/EU af 15. oktober 2014 om gennemførelse af Rådets direktiv 2008/90/EF for så vidt angår specifikke krav til de i bilag I til samme direktiv nævnte slægter og arter af frugtplanter, specifikke krav til leverandører og nærmere regler vedrørende officielle inspektioner (EUT L 298 af 16.10.2014, s. 22).
         
            (5)  Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (EUT L 317 af 23.11.2016, s. 4).